אליעזר (צ'ייני) מרום

אליעזר ("צַ'ייני") מרום (בשמו המלא: אליעזר אלפרד מרום; נולד ב-13 בנובמבר 1955) הוא אלוף במילואים בצה"ל, שבתפקידו האחרון שירת כמפקד חיל הים הישראלי בשנים 2007–2011. אחרי שחרורו מצה"ל כיהן כיושב ראש מועצת רשות שדות התעופה בשנים 2015–2018.

ממוזער|250px|החלפת פיקוד בחיל הים דוד בן בעש"ט בצד ימין מסיים, אליעזר (צ'ייני) מרום בצד שמאל מקבל. באמצע הרמטכ"ל גבי אשכנזי 8 באוקטובר 2007. 

קורות חיים
מרום נולד במושב שדה אליעזר שבצפון ישראל ונקרא על שמו. ילדם השביעי של אריק, יהודי יליד גרמניה, ולו צה (לימים שינתה שמה ל'לאה'), ילידת סין שגדלה בבית בודהיסטי.

אביו של מרום, שהתגורר מאז גיל 18 מחוץ לגרמניה, ניסה לחזור למולדתו בשנת 1935, אך נעצר על ידי הגסטפו, שוחרר בתנאי שיעזוב את גרמניה, ויצא מגרמניה הנאצית אל המדינה היחידה שהסכימה לתת לו אשרת כניסה, סין, וכך פגש שם את אמו של אליעזר. בני הזוג וששת ילדיהם עלו לישראל בשנת 1955, ולפני המעבר למושב שדה אליעזר שהו מספר חודשים במחנה שער העלייה בחיפה. אליעזר מרום, בנם השביעי, נולד בישוב שדה אליעזר.

מרום למד בבית הספר לקציני ים עכו, שם הודבק לו על ידי אחד ממפקדיו הכינוי "צַ'ייני", בשל חזותו האסיאתית. סיים קורס חובלים ב-1975 ומונה לקצין מכונה. את רוב שירותו בחיל הים עשה בספינות החיל והיה קצין גנ"ק (גילוי, ניווט וקשר), מפקד ספינת טילים אח"י עצמאות (סער 4), מפקד פלגת סטי"לים, מפקד בית הספר לפיקוד ימי, ראש מחלקה במספן המודיעין ומפקד שייטת ספינות הטילים בשנים 1995–1997.

בשנת 1999 קודם לדרגת תת-אלוף ומונה למפקד בסיס חיפה והזירה הצפונית. כעבור שנתיים מונה לראש מספן הים. בשנת 2002, בעת שכיהן כראש מספן הים, היה המתכנן והמפקד בים של לכידתה של ספינת הנשק "קארין איי". בשנת 2003 מונה לראש מספן המטה. ב־2004 שימש כנציג צה"ל במפקדת המטות המשולבים בארצות הברית וב־2005 מונה לנספח הגנה בשגרירות ישראל בסינגפור.

ב־8 באוקטובר 2007 החליף מרום בתפקיד מפקד חיל הים את אלוף דוד בן בעש"ט, שפרש מוקדם מתפקידו, לאחר מלחמת לבנון השנייה.

מרום פיקד על חיל הים במהלך מבצע עופרת יצוקה; פיקד על מבצע ארבעת המינים ללכידתה של אונייה שהובילה נשק לחזבאללה, ועל פעולת ההשתלטות על המשט לעזה ב-2010, אשר בה נהרגו תשעה מנוסעי המשט ואשר הביאה לתגובות חריפות ברחבי העולם.

ב-4 במרץ 2009 העיר הרמטכ"ל גבי אשכנזי למרום, לאחר שהכתב בוקי נאה חשף כי בילה במועדון חשפנות. מרום התנצל על מעשיו.

ב-6 באוקטובר 2011 סיים את תפקידו כמפקד חיל הים, והוחלף על ידי האלוף רם רוטברג.

במאי 2012 הוגש בטורקיה כתב אישום, ובו תביעה לגזור תשעה מאסרי עולם נגד מרום ועוד שלושה קצינים בכירים ישראלים, עקב מעורבותם, בשנת 2010, בהשתלטות על המרמרה בעת המשט לעזה. התביעה נסגרה ב-2016 בעקבות הסדר בין ממשלות ישראל וטורקיה.

אחרי שחרורו מצה"ל שימש מרום כיועץ אסטרטגי לחברות בתחומים שונים, כיהן כיו"ר עמותת "להיטיב", העוסקת בטיפוח משפחות בשכונות מצוקה, ועסק במתן הרצאות ובכתיבה בנושאי ביטחון לאומי.

ב-25 בדצמבר 2014 אושר מינויו לחבר במועצת רשות שדות התעופה מקרב נציגי הציבור, ובפברואר 2015 אושר מינויו ליו"ר הרשות. מילא את התפקיד במשרה חלקית ובמקביל המשיך לנהל את עסקיו הפרטיים.

בפברואר 2017 הודיעו היועץ המשפטי לממשלה ופרקליט המדינה כי מרום ייחקר באזהרה במשטרה בפרשת הצוללות. בעקבות זאת, בסוף שנת 2018 הוחלט שלא להאריך את כהונתו ברשות שדות התעופה. כשנה אחר כך החליטה פרקליטות המדינה להעמידו לדין, בכפוף לשימוע, בגין לקיחת שוחד, הלבנת הון ועבירות מס, אולם במאי 2021, כארבע שנים אחרי חקירתו הראשונה, הוחלט לסגור את התיק, לאחר שנמצאו ראיות שזיכו אותו מאשמה.

למרום החזקות במספר חברות, בהן או.די.אס שירותי קידוח אופשור, סלקטמדיה אינטרנשיונל, את'נ-אפ וחברת מרום אליעזר תכנון אסטרטגי. בשנת 2023 הקים, ביחד עם איש העסקים דודי שטרנברג, חברת תעופה בקפריסין בשם Airwaze, אולם חברה זו פשטה את הרגל לאחר כשנה.

מרום הוא בוגר בית הספר לפיקוד ימי, המכללה לביטחון לאומי, תוכנית הצי האמריקני לבכירים לניהול ביטחון בין-לאומי ותוכנית אוניברסיטת הרווארד לניהול מתקדם, ובעל תואר שני במדעי החברה מאוניברסיטת חיפה.

מרום התגורר בתל אביב בשכונת אזורי חן. הוא נשוי לאורה, שאותה הכיר בעת ששירתה בחיל הים, ואב לשלושה. בנו הבכור אלעד היה מפקד ספינת הטילים אח"י ניצחון. אחיו הבכור, משה מרום, שירת אף הוא בחיל הים והגיע לדרגת תת-אלוף, כנספח צה"ל בסין.

מרום חבר תנועת "הביטחוניסטים" ומתבטא באמצעי התקשורת בענייני ביטחון.
במהלך מלחמת חרבות ברזל הביע תמיכה בעונש מוות למחבלי חמאס, הביע תמיכה בהעברת דלק לרצועת עזה כדי לקבל לגיטימציה בין-לאומית, וטען שישראל צריכה לפגוע בחות'ים, אבל שקודם יש לסיים את העבודה בעזה.

ב-23 ביוני 2024, במהלך מלחמת חרבות ברזל, מונה מרום על ידי ראש הממשלה בנימין נתניהו לפרויקטור הצפון. ב-21 ביולי 2024 אישרה ממשלת ישראל את המינוי. ב-15 בדצמבר 2024 התפטר מרום מתפקידו זה, בנימוק שאופי התפקיד צומצם משמעותית עם מינויו של זאב אלקין לשר הממונה.

 קישורים חיצוניים 


 הטורים של אליעזר מרום בעיתון מעריב 

 אלוף אליעזר מרום, מפקד חיל הים (מח"י), באתר צה"ל
  - מדוע נושאים מפקדי חיל הים דרגה המקבילה לרמטכ"ל
 , כתבת פרופיל על אלי מרום




 הערות שוליים 

קטגוריה:מפקדי חיל הים
קטגוריה:אלופי צה"ל
קטגוריה:מפקדי שייטת ספינות הטילים
קטגוריה:מפקדי בסיס חיפה
קטגוריה:בוגרי בית הספר לקציני ים עכו
קטגוריה:בוגרי אוניברסיטת חיפה
קטגוריה:ראשי מספן הים
קטגוריה:ראשי מספן המטה
קטגוריה:נספחים צבאיים ישראלים בסינגפור
קטגוריה:בוגרי קורס חובלים
קטגוריה:מפקדי ספינות טילים
קטגוריה:חברי הביטחוניסטים
קטגוריה:יו"ר רשות שדות התעופה
קטגוריה:שדה אליעזר: אישים
קטגוריה:חיילי חיל הים במלחמת לבנון הראשונה
קטגוריה:ישראלים שנולדו ב-1955